Document ID: 32002L0031

32002L0031
L 086/26
SLUŽBENI LIST EUROPSKE UNIJE
22.03.2002.
DIREKTIVA KOMISIJE 2002/31/EZ
od 22. ožujka 2002.
o provedbi Direktive Vijeća 92/75/EEZ u vezi s označivanjem energetske učinkovitosti kućanskih klimatskih uređaja
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 92/75/EEZ od 22. rujna 1992. o označivanju potrošnje energije i ostalih resursa kućanskih uređaja pomoću etiketa i standardnih informacija o proizvodu (1), a posebno njezin članak 9. i članak 12.,
budući da:
(1)
Direktiva 92/75/EEZ zahtijeva od Komisije da donese provedbene Direktive koje se odnose na različite kućanske uređaje, uključujući i klimatske uređaje.
(2)
Električna energija koju troše klimatski uređaji smatra se značajnim dijelom ukupnih potreba kućanstva Zajednice za energijom. Kod ovih su uređaja značajne mogućnosti uštede energije.
(3)
Usklađene norme su tehničke specifikacije koje su donijela europska normizacijska tijela, kako je navedeno u Prilogu I. Direktivi 98/34/EZ Europskog parlamenta i Vijeća od 22. lipnja 1998., o utvrđivanju postupka pružanja informacija u području tehničkih normi i propisa (2), kako je izmijenjena Direktivom 98/48/EZ (3), i u skladu s općim smjernicama za suradnju Komisije i tih tijela potpisanima 13. studenoga 1984. s izmjenama.
(4)
Podaci o emisiji buke trebaju se pružiti kada ih zahtijevaju države članice u skladu s Direktivom Vijeća 86/594/EEZ od 1. prosinca 1986. o buci koju odašilju kućanski uređaji (4).
(5)
Mjere utvrđene u ovoj Direktivi u skladu su s mišljenjem Odbora osnovanog u skladu s člankom 10. Direktive 92/75/EEZ,
DONIJELA JE OVU DIREKTIVU:
Članak 1.
Ova Direktiva primjenjuje se na električne kućanske klimatske uređaje kako je utvrđeno u europskim normama EN 255-1, EN 814-1 ili usklađenim normama iz članka 2.
Ne primjenjuje se na sljedeće uređaje:
-
uređaje koji mogu koristiti i druge izvore energije,
-
uređaje zrak-voda i voda-voda,
-
jedinice čija je snaga hlađenja veća od 12 kW.
Članak 2.
1. Podaci koje zahtijeva ova Direktiva dobit će se mjerenjima u skladu s usklađenim normama koje je donio Europski odbor za normizaciju (CEN) po ovlaštenju Komisije, u skladu s Direktivom 98/34/EZ, čiji su brojevi objavljeni u Službenom listu Europskih zajednica te za koje su države članice objavile brojeve nacionalnih normi u koje su prenesene te usklađene norme.
Odredbe iz Priloga I., Priloga II. i Priloga III. ovoj Direktivi kojima se zahtijeva davanje podataka vezanih za buku primjenjuju se samo kada takve podatke zahtijevaju države članice na temelju članka 3. Direktive 86/594/EEZ. Ti se podaci procjenjuju u skladu s tom Direktivom.
2. Izrazi korišteni u ovoj Direktivi imaju isto značenje kao i u Direktivi 92/75/EEZ.
Članak 3.
1. Tehnička dokumentacija iz članka 2. stavka 3. Direktive 92/75/EEZ sadržava:
(a)
ime i adresu dobavljača;
(b)
opći opis modela, dovoljan za njegovo nedvojbeno i lako prepoznavanje;
(c)
podatke, ako je potrebno uključujući i crteže, o glavnim projektnim karakteristikama modela, a posebno o stavkama koje znatno utječu na njegovu potrošnju energije;
(d)
izvještaje o odgovarajućim mjerenjima provedenima sukladno ispitnim postupcima usklađenih normi navedenih u članku 2. stavku 1. ove Direktive;
(e)
upute za rad, ako postoje.
Kada su podaci vezani za određenu kombinaciju modela dobiveni izračunavanjem na temelju nacrta i/ili ekstrapolacijom iz drugih kombinacija, dokumentacija mora uključivati detalje takvih izračunavanja i/ili ekstrapolacija te provedenih testova kako bi se potvrdila točnost provedenih izračuna (detalji matematičkih modela za izračunavanje rezultata podijeljenih sustava, i mjera poduzetih radi potvrđivanja ovog modela),
2. Etiketa iz članka 2. stavka 1. Direktive 92/75/EEZ izgleda kako je naznačeno u Prilogu I. ovoj Direktivi.
Etiketa se stavlja na vanjsku prednju ili gornju stranu uređaja tako da je jasno vidljiva i da nije zaklonjena.
3. Sadržaj i oblik informacijskog lista iz članka 2. stavka 1. Direktive 92/75/EEZ određeni su Prilogom II. ovoj Direktivi.
4. Kada su uređaji ponuđeni na prodaju, najam ili kupovinu na otplatu putem sredstava tiskanih ili pisanih priopćenja ili putem drugih sredstava u kojima se podrazumijeva da potencijalni kupac ne može očekivati da uređaj vidjeti izložen, kao što su pisana ponuda, katalog za narudžbu poštom, oglasi na Internetu ili na drugom elektroničkom mediju, takvo priopćenje uključuje sve podatke naznačene u Prilogu III. ovoj Direktivi.
5. Razred energetske učinkovitosti uređaja određuje se u skladu s Prilogom IV.
Članak 4.
Države članice će kao prijelaznu mjeru do 30. lipnja 2003. dopustiti ulazak na tržište, komercijalizaciju i/ili izlaganje proizvoda i distribuciju priopćenja iz članka 3. stavka 4. koji ne udovoljavaju ovoj Direktivi.
Članak 5.
1. Prije 1. siječnja 2003. države članice donose i objavljuju odredbe potrebne za usklađivanje s ovom Direktivom. One o tome odmah obavješćuju Komisiju.
One primjenjuju te odredbe od 1. siječnja 2003.
2. Kada države članice donose ove mjere, te mjere prilikom njihove službene objave sadržavaju uputu na ovu Direktivu ili se uz njih navodi takva uputa. Načine tog upućivanja određuju države članice.
3. Države članice Komisiji dostavljaju tekst odredaba nacionalnog prava koje donesu u području na koje se odnosi ova Direktiva.
Članak 6.
Ova Direktiva stupa na snagu dvadesetog dana od dana objave u Službenom listu Europskih zajednica.
Članak 7.
Ova je Direktiva upućena državama članicama.
Sastavljeno u Bruxellesu 22. ožujka 2002.

Labels: 3
14
1
20